Yacꞌariꞌ tek ri Jesús xubij cꞌa chique ri achiꞌaꞌ israelitas ri cꞌo quikꞌij ri xeniman riche (rixin):
Wi riyix can xquixcꞌojeꞌ jabel chupan ri nuchꞌabel,
can xquixoc cꞌa kitzij tzekelbey wuche (wixin).
Xtiwetamaj cꞌa chukaꞌ achique ri kas kitzij;
y ri kas kitzij xtuben cꞌa chiwe chi xquixtotej chuwech ronojel.
Y ri winek riꞌ xquibij cꞌa:
Riyoj can yoj riy rumam ca ri Abraham,
y rumariꞌ ma xojcꞌojeꞌ ta chuxeꞌ quitzij nicꞌaj chic winek.
¿Achique cꞌa ruma tek nabij chake chi yojtotej chuwech ronojel?
Pero ri Jesús xubij chique:
Can kitzij cꞌa re nbij chiwe:
Quinojel cꞌa winek ri yemacun,
can nikꞌalajin chi ye ximil pa rukꞌaꞌ ri mac.
Y jun mozo ri ximil pa samaj riqꞌui jun patrón ma xticꞌojeꞌ ta ka jurayil pa rachoch ri patrón riꞌ ruma xa xtelesex el.
Can queriꞌ wi niban chare jun ri ma riche (rixin) ta ri Dios.
Yacꞌa ri jun ri can ralcꞌual wi ri Dios,
yariꞌ majun bey xtelesex ta el.
Rumacꞌariꞌ wi riyin ri Cꞌajolaxel ri yicolo iwuche (iwixin) pa rukꞌaꞌ ri mac,
kas kitzij wi chi xquixtotej chuwech ronojel.
Riyin wetaman chi yix riy rumam ca ri Abraham,
xa yacꞌa chi riyix xa nicanolaꞌ achique rubanic niben riche (rixin) chi yinicamisaj.
Reꞌ nucꞌut cꞌa chi riyix ma iyaꞌon ta kꞌij chare ri nuchꞌabel chi oconek ta ri pa tak iwánima.
Ronojel cꞌa ri nbij riyin,
can ya cꞌa ri Nataꞌ ri cꞌutuyun pe chinuwech.
Y queriꞌ chukaꞌ riyix.
Can ya ri iwacꞌaxan riqꞌui ri oconek itataꞌ ri yixtajin chubanic.
Y riyeꞌ xquibij cꞌa chare ri Jesús:
Ri Abraham yariꞌ ri katataꞌ riyoj,
xechaꞌ.
Y ri Jesús xubij chique:
Xa ta yix ralcꞌual ri Abraham,
can ta ya ri utz ri xerubanalaꞌ riyaꞌ,
can ta yariꞌ ri yixtajin chubanic riyix.
Pero ma que ta riꞌ niben.
Riyix xa nicanoj achique rubanic niben riche (rixin) chi yinicamisaj riyin ri ntzijoj ri kitzij chiwe ri wacꞌaxan pe riqꞌui ri Dios.
Ri Abraham ma xuben ta achiꞌel ri niben riyix,
y riyix nibij chi yix riy rumam ca riyaꞌ.
Riyix xa ya cꞌa ri nuben ri jun ri oconek itataꞌ,
xa yariꞌ ri niben,
xchaꞌ ri Jesús chique.
Y riyeꞌ xquibij cꞌa chare:
Riyoj ma caꞌiꞌ oxiꞌ ta ri katataꞌ.
Xa can xu (xe wi) cꞌa Jun ri Katataꞌ,
y riꞌ ya ri Dios,
xechaꞌ.
Yacꞌariꞌ tek ri Jesús xubij cꞌa chique ri winek riꞌ:
Xa ta can ya ri Dios ri Itataꞌ,
can ta nikꞌalajin,
ruma yiniwajoꞌ ta y yinicꞌul ta jabel;
ruma riyin can riqꞌui ri Dios yin elenak wi pe y xinocꞌulun chicojol.
Y ma nuyonil ta riyin xinchꞌob chi xipe chuwech re ruwachꞌulef.
Can ya wi ri Dios ri yin takayon pe.
¿Achique cꞌa ruma tek riyix ma nikꞌax ta chiwech ri nbij chiwe?
Ruma ma niwajoꞌ ta niwacꞌaxaj ri nuchꞌabel.
Ri itataꞌ riyix xa ya ri itzel winek y can yix riche (rixin) cꞌa riyaꞌ;
y ya ri nika chuwech riyaꞌ,
yariꞌ ri yixtajin chubanic.
Ri itzel winek can pa rutiquiribel ruchapon wi pe nicamisan.
Man cꞌa xcꞌojeꞌ ta chic chupan ri kitzij,
ruma xa can majun cꞌa ri kitzij ri cꞌo ta riqꞌui.
Xa can riche (rixin) wi chi jun aj tzꞌucuy tzij.
Can quitataꞌ cꞌa quinojel ri ye aj tzꞌucuy tak tzij.
Y riyin ma yininimaj ta ruma can ya ri kitzij ri nbij chiwe.
¿La cꞌo cami jun ri nibin pe chuwe wacami achique mac ye nubanalon?
Y wi can jabel nikꞌalajin chi majun mac pa nucꞌaslen y can ruyon kitzij ri nbij,
¿achique cꞌa ruma tek ma yininimaj ta?
Ruma ri jun winek ri can riche (rixin) chic cꞌa ri Dios,
ya ri nubij ri ruchꞌabel ri Dios ri nuben.
Yacꞌa riyix ma niben ta ri nbij,
ruma ma yix riche (rixin) ta ri Dios,
xchaꞌ ri Jesús.
Y ri achiꞌaꞌ israelitas ri cꞌo quikꞌij,
xquibij cꞌa chare ri Jesús:
Kitzij wi cꞌa ri nikabij chawij chi riyit xa yit jun winek ri yape pa Samaria y cꞌo itzel espíritu awuqꞌui,
xechaꞌ chare.
Pero ri Jesús xubij cꞌa chique ri achiꞌaꞌ riꞌ:
Riyin majun itzel espíritu ri cꞌo ta wuqꞌui.
Riyin ya cꞌa ri Nataꞌ ri nyaꞌ rukꞌij,
pero chiwech riyix xa ma que ta riꞌ.
Rumariꞌ tek riyix niben chuwe chi majun nukꞌij.
Riyin ma ncanoj ta nukꞌij nucꞌojlen,
yacꞌa ri Nataꞌ nrajoꞌ chi quinojel winek niquiyaꞌ ta nukꞌij nucꞌojlen.
Y ya cꞌa chukaꞌ Riyaꞌ ri xtikꞌato tzij.
Can tiwacꞌaxaj cꞌa jabel re xtinbij chiwe:
Achique cꞌa winek ri can nunimaj ri nuchꞌabel,
man cꞌa xtril ta ri jun camic riche (rixin) xtibe kꞌij xtibe sek,
xchaꞌ ri Jesús.
Y ri achiꞌaꞌ israelitas ri cꞌo quikꞌij xquibij cꞌa chare ri Jesús:
Wacami ketaman chic chi can cꞌo itzel espíritu awuqꞌui;
ruma nabij chi achique ri yeniman ri achꞌabel,
man cꞌa xquecom ta riche (rixin) xtibe kꞌij xtibe sek,
yachaꞌ.
Tatzꞌetaꞌ cꞌa ri katataꞌ Abraham y ri profetas ri xekꞌalajsan ri ruchꞌabel ri Dios ojer ca,
xa xecom.
¿La más ta cꞌa cꞌo akꞌij riyit que chuwech ri katataꞌ Abraham?
Riyaꞌ xa xcom,
y queriꞌ chukaꞌ ri profetas ri xekꞌalajsan ri ruchꞌabel ri Dios ojer ca,
xecom.
¿Achique ta cꞌa abanic nabij riyit?
Y ri Jesús xubij:
Wi xa ta nuyon cꞌa riyin nyaꞌ nukꞌij nucꞌojlen,
xa majun cꞌa nicꞌatzin wi.
Pero ri nukꞌij nucꞌojlen riyin,
ya cꞌa ri Nataꞌ niyaꞌo.
Ri Nataꞌ yacꞌariꞌ ri nibij i-Dios chare.
Y astapeꞌ riyix queriꞌ nibij chare,
pero ma iwetaman ta ruwech.
Yacꞌa riyin can wetaman wi ruwech.
Y xa yinoc cꞌa jun aj tzꞌucuy tzij achiꞌel riyix,
wi ta nbij chi ma wetaman ta ruwech.
Pero riyin can wetaman wi ruwech y can nben wi cꞌa ri nubij ri ruchꞌabel Riyaꞌ.
Ri Abraham ri tataꞌaj iwuche (iwixin) riyix sibilaj cꞌa xquicot ránima ri ojer ca,
tek xkꞌax chuwech chi cꞌo chi nutzꞌet na ri nukꞌij.
Y riyaꞌ can xutzꞌet na wi,
y rumariꞌ sibilaj cꞌa xquicot ránima,
xchaꞌ ri Jesús.
Yacꞌariꞌ tek ri achiꞌaꞌ israelitas ri cꞌo quikꞌij xquibij chare ri Jesús:
Riyit nabij chi xatzꞌet ri katataꞌ Abraham,
pero riyit xa cꞌa yit acꞌal na.
Xa cꞌa ma jane cꞌo ta nicꞌaj ciento ajunaꞌ.
Pero ri Jesús xubij chique ri achiꞌaꞌ riꞌ:
Can kitzij wi nbij chiwe chi riyin can yincꞌo wi pe,
tek cꞌa ma jane cꞌo ta rutzijol chi nalex ri Abraham,
xchaꞌ.
Y ri achiꞌaꞌ riꞌ can yacꞌariꞌ tek xbequisiqꞌuilaꞌ pe abej riche (rixin) chi yequiqꞌuek chrij.
Pero ri Jesús xrewalaꞌ pe riꞌ chiquicojol ri winek,
xel pe chiriꞌ pa rachoch ri Dios y xbe.